Clara Immerwahr

**Clara Helene Immerwahr** (; 21 Mahas 1870 – 2 Mikat 1915) nopo nga songulun puru kimia Jerman.  Isido nopo nga tondu Jerman koiso i nakaanu ijazah kedoktoran id suang gana kimia mantad Universiti Breslau, om ointutunan sabaagi songulun pasifis om nogi "wira id suang guraan hak tondu". Mantad toun 1901 gisom kinapatayon dau gama kinumiros ontok toun 1915, sinumawo isido miampai puru kimia i nakalantoi tutungkap Nobel, Fritz Haber.

## Koposion pogulu om pondidikan
Nosusu i Immerwahr id Dumo Polkendorff hilo Breslau (baino nopo nga Wojczyce, Poland), sabaagi tanak tohuri do mikoruhang Yahudi, puru kimia Philipp Immerwahr om sawo dau, Anna (née Krohn). Pinagayo isido id dumo di miampai tolu tulun taka dau ii no Elli, Rose om Paul. Ontok 1890, minidu pogun o tama dau gama do kanser. Elli om sawo dau, Siegfried tinumimporon id dumo, minundaliu i Clara miampai tapa dau hilo id Breslau.

Monginobos i Immerwahr hilo Universiti Breslau, nakaanu ijazah om PhD id gana kimia id siriba tapanai Richard Abegg ontok toun 1900, soira nakaawi 8 semester ponginabasan (alaid o duo semester mantad ko calon kusai montok kedoktoran). Disertasi nopo dau nga kiuhu  (Contributions to the Solubility of Slightly Soluble Salts of Mercury, Copper, Lead, Cadmium, and Zinc). Isido nopo nga tondu koiso i nakaanu Ph.D. id Universiti Breslau om nakaanu kapamantangan *magna cum laude*. Pongobian nopo thesis dau nga pinaharo id dian utama universiti om ogumu tondu omulok mantad kakadayan dii i nokotindapou, i orohian mintong do "Unser erster weiblicher Doktor" ("dokutul tondu koiso dahai"). Piipiro tulan kalapas nakaanu ijazah, minanahak isido boborosn kiuhu "Chemistry and Physics in the Household."

## Pisasawaan om kalaja
Sinumawo i Immerwahr miampai Fritz Haber ontok Magus 1901, apat toun kalapas tinumanud isido ugama Kristian ontok toun 1897. Nokopintutun yolo piipiro toun nokopogulu maso minampayat do kalas suamayau om miniuhang-uhang toruhai. Nga ontok nopo dii, au di Immerwahr tinorimo pomuhaboi di Haber tu manu po isido mimpori doid kousinan.

Gama do pomusarahan momogun do tondu nopo di nakasawo nga id walai, poinrontob o komilaan disido popoindalan ponoriukan. Manakadai isido kalaja sawo dau miampai kookunan minima, kaampai no papadalin piipiro kalatas ponoriukan kumaa boros Inggilis. Ontok 1 Mahas 1902 minogosusu isido di Hermann Haber (1902–1946), iso no tanak asil pisasawaan diolo.

Maya pibarasan dau miampai di Abegg, minomisunud i Immerwahr do topurimanan au obobos ginawo kumaa tonggungan dau di poinrontob om oumang-umangan:

Insaru i Haber do au momusou do sawo om tanak dau, om mongidu diolo montok kotombuluyan kumaa fasiliti saintifik id Amerika Syarikat ontok di piipiro nogi tulan o tanak dau. Soira hilo isio pogun, insaru isio magawi timpu makan dangadau om dongotuong nopo nga id koyonon kaja toi ko miampai koombolutan poingkaraja, om okon ko id walai. Id suang iso suat ontok toun 1915 kumaa Setsuro Tamaru, songulun tambalut poingkalaja Jipun di Haber, minoposunud i Immerwahr do kokousan dau tu kumalaja o sawo dau "18 jam sangadau, insaru hilo Berlin (okon ko hilo Dahlem!)"

Ontok Sangod Pomogunan I, nosiliu i Fritz Haber do mononokodung goos ketenteraan jerman om kitonggungan toponsol id suang koburuon senjata kimia, loolobi gas kirasun. Nokoinuntu o goos disio miampai panamangan disio kumaa kopomogunoon koiso senjata pomunso bobos agayo id suang sajara ketenteraan, i naantakan hilo Flanders, Belgium, ontok 22 Ngiop 1915. Immerwahr nopo kaka nga gumaga do ponoriukan do sawo dau, tu montok dau ii nopo nga  "penyelewengan kumaa idealisme sains" om  "tanda koguloton, mamaraag disiplin i kaanu daa mogowit korotian wagu kokomoi koposion."  Nosiliu nogi isido daksi kapatayon tragis bagas tambalut dau poinsikul, Otto Sackur, i nokolubuk miampai au tinomod ontok do minumbal monoina kakodil klorida id makmal di Haber id suang goos ponoriukan senjata kimia.

## Kinapatayon

Au alaid kalapas nokoguli i Haber mantad Belgium, minonimbak i Clara do tinan dau sondii id kangkab momoguno pistol soudor di Haber. Ontok 2 Mikat 1915, minidu pogun isido poinggapus do tanak kusai dau. Kosuabon dii, miampai au minagandad do mogihad, minibok i Haber montok mogintong serangan gas koiso kumaa soudor Rusia id Eastern Front.

Soboogian tagayo kapatayon di Clara au pinoruput. Onom tadau kalapas kinapatayon disido, suat abal kinoyonon *Grunewald-Zeitung* no i minonuat kokomoi kaantakan dii, minoporuput do "sawo nopo Dr H. hilo Dahlem, babaino id nimungan dumbangan, kinumiros miampai minonimbak tinan sondii. Au noilaan nunu sabab koimaan tondu olimutan diti." Kaantakan kapatayon disido o au ogumu dokumentasi popoimbulai ogumu boros-boros om kontroversi kokomoi sabab kopio dau kinumiros. Spekulasi nopo di nokoimbulai nga gumaga isido kalaja di Haber id suang sangod kimia, om kumiros nopo nga reaksi dau kumaa kohompitan do sawo disido id kotoinaan potilombus kopomogunoon gas klorin di kumoinsan id suang Pisangadan koduo Ypres, i nokopogowit lobi 67,000 tulun nokolubuk.

Tauh bopo di Clara nga pinawaliu mantad Dahlem kumaa Basel om linobong miampai tauh di Haber i noiduan ginawo ontok toun 1934. Kalapas dii, minundaliu o tanak diolo, i Hermann Haber hilo Amerika Syarikat id nombo napatai nogi isio gama kuminiros ontok toun 1946.

## Id suang drama, fiksyen om ponuatan
Nokoimbulai piipiro karya montok mongilo pionutan di Fritz om Clara. Filim oniba *[[Haber (film)|Haber]]*, sinuat om sinuhu di Daniel Ragussis, mumbal do monorisid isu id suang pisasawaan diolo. Nosiliu nogi o mikoruhang Habers do kono toponsol id suang novel *A Reunion of Ghosts* karya Judith Claire Mitchell, id nombo pinungaranan yolo sabaagi Lenz om Iris Alter. Karya suai miagal do *The Greater Good* (2008), ponuhuan di Celia de Wolff om sinuat di Justin Hopper, monginruai di Clara sabaagi songulun i bobos nokopuriman bagas gama ponoriukan sawo dau kokomoi pisangadan gas. Susuyan koposion diolo nga pinosolimbou nogi id siri televisyen Amerika ii no ''Genius''.
Ontok toun 2014, pinalabus o filim ** (ponuhuan di Harald Sicheritz). Nokomoi nogi miampai oniba i Clara om Fritz id suang buuk *How to Hide an Empire: A History of the Greater United States* sinuat di Daniel Immerwahr, id suang konteks sajara tonggungan nitrogen id suang pomutanaman id Amerika.  

## Sukuon

## Noputan labus

* Short biography of Clara Haber (Immerwahr) at Doomed Engineers
* Clara Immerwahr Award launched by UniCat in 2011 
* Clara Immerwahr in the Jewish Women's Archive